BWG แรงได้อีก! เจาะเทคนิคขาขึ้น ลุ้นรีเทิร์นเป๋าตุง เป้าเกิน 3 บาท
โบรกเคาะเป้า BWG เกิน 3 บาท เทคนิคมาแรงมีลุ้นซ้ำรอย THANI รีเทิร์นกระฉูด
5 ก.ค. 2559

ผู้สื่อข่าวรายงานราคาหุ้นบริษัท เบตเตอร์ เวิลด์ กรีน จำกัด (มหาชน) หรือ BWG ซื้อขายรอบเช้า ณ เวลา 10.15 น. อยู่ที่ 2.72 บาท บวก 0.08 บาท หรือ 3.03% เป็นระดับสูงสุด ต่ำสุดที่ 2.66 บาท มูลค่าซื้อขายที่ 345.71 ล้านบาท ขณะที่ดัชนีตลาดหุ้นไทยโดยรวมบวก 0.21%
 
บล.โนมูระ พัฒนสิน ระบุในบทวิเคราะห์ ปรับราคาเป้าหมาย BWG ขึ้นที่ 3.14 บาทต่อหุ้น โดยปรับประมาณการขึ้นจากคาดว่า BWG จะได้เซ็นสัญญาซื้อขายไฟฟ้า (PPA) พลังงานขยะอุตสาหกรรมเพิ่ม 16 MW (สองโครงการ) คำนวณเป็นมูลค่าพื้นฐานเพิ่มได้ 0.48 บาทต่อหุ้น ประกอบกับ ธุรกิจกำจัดขยะอุตสาหกรรมมูลค่าเพิ่มขึ้นที่ 2.26 บาทต่อหุ้น (จากเดิม 2.16 บาท) จากการปรับ WACC ลงที่ระดับ 9.85% (เดิม 11.39%) ผสานกับมูลค่าโรงไฟฟ้าขยะแห่งที่ 1 &amp; 2 มูลค่า 0.40 บาทต่อหุ้น รวมมูลค่าพื้นฐาน 3.14 บาทต่อหุ้น (สะท้อน Dilution effect จาก BWG-W3 แล้วเสร็จ)
หากบริษัทสามารถบันทึกรายได้จาก COD โรงไฟฟ้าขยะแห่งแรกในไตรมาส 4/59ได้อย่างมีประสิทธิภาพ จะเพิ่มความเชื่อมั่นและยืนยันการเปลี่ยนถ่ายจากธุรกิจรับกำจัดขยะอุตสาหกรรมเพียงอย่างเดียว ก้าวสู่ผู้ผลิตพลังงานจากขยะอุตสาหกรรมครบวงจร
 
ด้านเทคนิครูปแบบราคา Break cup and handle pattern รูปแบบเดียวกับ THANI ในอดีต ซึ่งขณะนั้น Break ตอน 1.32 บาท เมื่อวันที่ 6 ส.ค.55 ก่อนจะขึ้นทำระดับสูงสุดที่ 5.50 บาท เมื่อวันที่ 20 พ.ค.56 เมื่อเปรียบเทียบในเชิงเทคนิค BWG ทำ Break จุดเดียวกัน จึงมีแนวโน้มที่จะเกิดรูปแบบซ้ำรอย (Repeat Pattern) เช่นเดียวกับ THANI

*ข้อมูลที่นำเสนอข้างต้นใช้สัญญาณทางเทคนิคของราคาหุ้นเป็นตัวแปรในการวิเคราะห์ทิศทางของราคาหุ้นเพื่อประกอบการตัดสินใจของนักลงทุนเท่านั้น มิได้เป็นการชี้นำหรือเสนอแนะให้ซื้อหรือขายหลักทรัพย์ใดๆ ทั้งสิ้น